สรุปภาวะตลาดต่างประเทศ ประจำวันที่ 16 พ.ย. 2564
สรุปภาวะตลาดต่างประเทศ ประจำวันที่ 16 พ.ย. 2564
17 พ.ย. 2564

ดัชนีดาวโจนส์ตลาดหุ้นนิวยอร์กปิดบวกเมื่อคืนนี้ (16 พ.ย.) ขานรับข้อมูลเศรษฐกิจที่แข็งแกร่งเกินคาดของสหรัฐ ซึ่งรวมถึงยอดค้าปลีกประจำเดือนต.ค. รวมทั้งรายงานผลประกอบการที่สดใสของบริษัทค้าปลีกรายใหญ่ เช่นวอลมาร์ท และโฮม ดีโปท์
ดัชนีเฉลี่ยอุตสาหกรรมดาวโจนส์ปิดที่ 36,142.22 จุด เพิ่มขึ้น 54.77 จุด หรือ +0.15%, ดัชนี S&amp;P500 ปิดที่ 4,700.90 จุด เพิ่มขึ้น 18.10 จุด หรือ +0.39% และดัชนี Nasdaq ปิดที่ 15,973.86 จุด เพิ่มขึ้น 120.01 จุด หรือ + 0.76%
ตลาดหุ้นยุโรปปิดปรับตัวขึ้นในวันอังคาร (16 พ.ย.) แตะระดับสูงสุดเป็นประวัติการณ์ โดยได้แรงหนุนจากหุ้นรายตัวที่พุ่งขึ้นขานรับแนวโน้มผลประกอบการที่แข็งแกร่ง และบรรยากาศการซื้อขายยังได้แรงหนุนจากความตึงเครียดที่ผ่อนคลายลงระหว่างสหรัฐและจีน หลังการประชุมทางไกลระหว่างประธานาธิบดีโจ ไบเดนและประธานาธิบดีสี จิ้นผิง เป็นไปอย่างราบรื่น
ดัชนี Stoxx Europe 600 ปิดที่ 489.27 จุด เพิ่มขึ้น 0.84 จุด หรือ +0.17%
ดัชนี CAC-40 ตลาดหุ้นฝรั่งเศสปิดที่ 7,152.60 จุด เพิ่มขึ้น 23.97 จุด หรือ +0.34%, ดัชนี DAX ตลาดหุ้นเยอรมนีปิดที่ 16,247.86 จุด เพิ่มขึ้น 99.22 จุด หรือ +0.61% และดัชนี FTSE 100 ตลาดหุ้นลอนดอนปิดที่ 7,326.97 จุด ลดลง 24.89 จุด หรือ -0.34%
ตลาดหุ้นลอนดอนปิดลบในวันอังคาร (16 พ.ย.) โดยถูกกดดันจากการร่วงลงของหุ้นกลุ่มเฮลธ์แคร์และกลุ่มสินค้าอุปโภคบริโภคที่จำเป็น แม้การคาดการณ์ผลประกอบการที่สดใสของบริษัทจดทะเบียนบางแห่งได้ช่วยจำกัดการปรับตัวลงของตลาดก็ตาม
ดัชนี FTSE 100 ตลาดหุ้นลอนดอนปิดที่ 7,326.97 จุด ลดลง 24.89 จุด หรือ -0.34%
สัญญาน้ำมันดิบเวสต์เท็กซัส (WTI) ตลาดนิวยอร์กปิดลบเมื่อคืนนี้ (16 พ.ย.) หลังจากสำนักงานพลังงานสากล (IEA) คาดการณ์ว่าราคาน้ำมันในตลาดโลกจะชะลอตัวลงในอนาคต ขณะที่นักลงทุนจับตารายงานสต็อกน้ำมันดิบของสหรัฐซึ่งมีกำหนดเปิดเผยในวันนี้
ทั้งนี้ สัญญาน้ำมันดิบ WTI ส่งมอบเดือนธ.ค. ลดลง 12 เซนต์ หรือ 0.2% ปิดที่ 80.76 ดอลลาร์/บาร์เรล ซึ่งเป็นระดับปิดต่ำสุดนับตั้งแต่วันที่ 4 พ.ย. 2564
สัญญาน้ำมันดิบเบรนท์ (BRENT) ส่งมอบเดือนม.ค. เพิ่มขึ้น 38 เซนต์ หรือ 0.5% ปิดที่ 82.43 ดอลลาร์/บาร์เรล
สัญญาทองคำตลาดนิวยอร์กปิดร่วงลงเมื่อคืนนี้ (16 พ.ย.) โดยตลาดถูกกดดันจากการแข็งค่าของสกุลเงินดอลลาร์ และแรงขายสินทรัพย์ปลอดภัยหลังจากสหรัฐเปิดเผยข้อมูลเศรษฐกิจที่ดีเกินคาด ซึ่งรวมถึงยอดค้าปลีกประจำเดือนต.ค.
ทั้งนี้สัญญาทองคำตลาด COMEX (Commodity Exchange) ส่งมอบเดือนธ.ค. ลดลง 12.5 ดอลลาร์ หรือ 0.67% ปิดที่ 1,854.1 ดอลลาร์/ออนซ์
สัญญาโลหะเงินส่งมอบเดือนธ.ค. ลดลง 16.1 เซนต์ หรือ 0.64% ปิดที่ 24.944 ดอลลาร์/ออนซ์
สัญญาพลาตินัมส่งมอบเดือนม.ค. ลดลง 22.4 ดอลลาร์ หรือ 2.04% ปิดที่ 1,074.5 ดอลลาร์/ออนซ์
สัญญาพัลลาเดียมส่งมอบเดือนธ.ค. เพิ่มขึ้น 11.50 ดอลลาร์ หรือ 0.5% ปิดที่ 2,167.60 ดอลลาร์/ออนซ์
ดอลลาร์สหรัฐแข็งค่าเมื่อเทียบกับสกุลเงินหลักๆ ในการซื้อขายที่ตลาดปริวรรตเงินตรานิวยอร์กเมื่อคืนนี้ (16 พ.ย.) โดยได้แรงหนุนจากข้อมูลเศรษฐกิจที่แข็งแกร่งของสหรัฐ ซึ่งรวมถึงยอดค้าปลีกเดือนต.ค.ที่ขยายตัวได้ดีเกินคาด
ดัชนีดอลลาร์ ซึ่งเป็นดัชนีวัดความเคลื่อนไหวของดอลลาร์เมื่อเทียบกับสกุลเงินหลัก 6 สกุลในตะกร้าเงิน เพิ่มขึ้น 0.53% แตะที่ 95.9182 เมื่อคืนนี้
ดอลลาร์สหรัฐแข็งค่าเมื่อเทียบกับเงินเยน ที่ระดับ 114.69 เยน จากระดับ 114.08 เยน และแข็งค่าเมื่อเทียบกับฟรังก์สวิส ที่ระดับ 0.9310 ฟรังก์ จากระดับ 0.9246 ฟรังก์ นอกจากนี้ ดอลลาร์สหรัฐแข็งค่าเมื่อเทียบกับดอลลาร์แคนาดา ที่ระดับ 1.2559 ดอลลาร์แคนาดา จากระดับ 1.2510 ดอลลาร์แคนาดา
ยูโรอ่อนค่าลงเมื่อเทียบกับดอลลาร์สหรัฐ ที่ระดับ 1.1316 ดอลลาร์ จากระดับ 1.1385 ดอลลาร์ ขณะที่เงินปอนด์แข็งค่าขึ้นแตะที่ระดับ 1.3428 ดอลลาร์ จากระดับ 1.3427 ดอลลาร์ ส่วนดอลลาร์ออสเตรเลียอ่อนค่าลงสู่ระดับ 0.7301 ดอลลาร์สหรัฐ จากระดับ 0.7350 ดอลลาร์สหรัฐ